24.2.2022
DA
Den Europæiske Unions Tidende
L 45/1471 KOMMISSIONEN PILOTPROJEKTER
KAPITEL PP 07 — INVESTERING I MENNESKER, SOCIAL SAMHØRIGHED OG VÆRDIER (fortsat) PP 07 22
(fortsat)
PP 07 22 02
(fortsat) Anmærkninger
Nye teknologier indebærer, at dynamikken i opinionsdannelsen og medielandskabet ændres dramatisk og konstant.
De gør det muligt let at distribuere oplysninger af offentlig interesse til et bredere publikum, hvilket fremmer pluralisme, men den måde, hvorpå information bliver til, hvordan der søges på den, og hvordan den distribueres online, kan øge polariseringen, således at en person kun får vist nyheder, kilder og idéer, som er i overensstemmelse med vedkommendes udtrykte præferencer.
Dette kan i kombination med de profitdrevne platforme, der deler data af udelukkende kommercielle årsager, væsentligt underminere potentialet for at støde på og debattere modsatrettede synspunkter og som sådan udgøre en risiko for etisk journalistik, mediepluralisme og selve det europæiske demokrati.
Samtidig udsættes journalister og andre medieaktører for vold, trusler, chikane eller offentlig udskamning i Unionen, hovedsageligt på grund af deres undersøgelsesaktiviteter for at beskytte den offentlige interesse mod magtmisbrug, korruption, krænkelser af menneskerettighederne eller kriminelle aktiviteter, og ifølge Europarådets platform til beskyttelse af journalistik og journalisters sikkerhed står statslige aktører bag mere end halvdelen af overgrebene mod mediefolk.
Vi har været vidne til en flodbølge af desinformation og propaganda, der hurtigt formidles via internettet og andre medier.
I betragtning af de sociale og politiske konsekvenser er det mere afgørende end nogensinde, at vores borgere er kritiske brugere af både traditionelle og sociale medier.
Det er nødvendigt at investere tilstrækkelige finansielle midler i udviklingen af mediekompetencer og digitale færdigheder og i udviklingen af fælles EU-strategier sammen med journalister, akademikere, internationale organisationer og civilsamfundsorganisationer med henblik på at styrke borgernes og internetbrugernes evne til at genkende og være opmærksomme på tvivlsomme informationskilder og til at opdage og afsløre falsk indhold og propaganda, der spredes bevidst.
En europæisk festival for journalistik og mediekendskab har til formål at styrke dialogen, samarbejdet og partnerskabet i Unionen blandt journalister, medier, herunder public service-medier, civilsamfundsorganisationer og fagfolk inden for mediekendskab med fokus på vor tids afgørende spørgsmål, hvor der skal lægges særlig vægt på unge, herunder journaliststuderende, offentligheden og de sociale medier, og hvordan man kan bekæmpe desinformation i en postfaktuel tidsalder.
Hvert år vil journalister fra hele Europa blive opfordret til på forhånd at indsende bidrag online på en særlig platform og fremsætte konkrete forslag til forbedring af lovgivning og arbejdsvilkår i sektoren på såvel europæisk som på nationalt plan.
Inden for rammerne af dette arrangement vil mediefolk kunne udarbejde nye forslag, overvåge gennemførelsen af eksisterende regler og fastsætte de forventede resultater inden for områder såsom beskyttelse og sikkerhed for journalister, social sikring, en ny forretningsmodel for medier, digitaliseringens rolle og indvirkning på mediesektoren, mediernes rolle i bekæmpelsen af desinformation eller øget mediekendskab.
Arrangementet vil derefter samle mediefolk fra forskellige baggrunde, det vil sige store medievirksomheder, freelancere, uafhængige undersøgende journalister, lokale medier samt repræsentanter for presseforeninger og NGO'er for mediefrihed, idet repræsentanter for nationale og europæiske myndigheder indbydes som gæstetalere eller observatører.
Dette format vil ikke kun forbedre journalisternes bevidsthed om eksisterende foranstaltninger og om bedste praksis, men vil også give nationale og europæiske myndigheder mulighed for bedre at skabe kontakt og bedre at forstå sektorens behov i form af en årlig struktureret dialog.
Hvert år vil arrangementet udarbejde en liste over politiske anbefalinger under hensyntagen til bidrag, som er indsendt fra journalister overalt i Europa, samt anføre konklusioner, som kan drages herfra.
Disse anbefalinger bør derefter tjene som grundlag for politiske tiltag på området for mediefrihed, herunder i Europa-Kommissionens samt andre relevante